તેનો ત્યાગ કરવામાં પરિવારની ભલાઈ છે. બીજો એક વર્ગ એમ માનતો હતો અંધપો ભલે શિક્ષા કરવા ભગવાન આપતો હોય છે, પણ જો તેને આપણે મદદ ન કરીએ તો ઇશ્વર નારાજ થઈ. આપણને પણ શિક્ષા કરવા અંધાપો આપી શકે છે. તેથી ડરના માર્યા કેટલાંક લોકો અંધજનને મદદ કરવાનું પસંદ કરતા હતા. મિત્રો આજે સમય બદલાયો છે. કોઈ પણ અપેક્ષા વિના લોકો અંધજનોને મદદ કરવા આગળ આવવા લાગ્યા છે. લાખો ધનાઢ્ય પરિવાર પોતાની લક્ષ્મી અંધજનોના કલ્યાણ માટે વાપરતા થયા છે. અનેક લોકો અંધજનોના સેવાયજ્ઞમાં પોતાનું શ્રમદાન આપી રહ્યા છે. અંધજનો માટેનો આ સુવર્ણકાળ છે. આપણે તેનો લાભ ઉઠાવીએ. એવી મારી દરેક બંધુઓ અને ભગિનીઓને પ્રાર્થના છે. હું હંમેશા અવાજની દુનિયાનો ચાહક બની, ઇશ્વરની સૄષ્ટિને સજાવવા માગુ છું. અવાજની દુનિયાના દરેક મઘમઘતાં પુષ્પોની સુગંધ મારા ભીતરમાં ભરી લેવા ઇચ્છુ છું. મને શ્રાવ્યબાગની મહેક મારી મંજિલ પર ચાલવા શક્તિ આપે છે. અંધજનોના વિકાસ માટે અવનવા પ્રદેશમાં હું ડગ માંડતો રહું છું. આવા જ એક પ્રયત્નના ભાગરૂપે પાલિતાણા મુકામે ભાવનગર જિલ્લાની માધ્યમિક અને ઉચ્ચતર માધ્યમિક શાળાઓના વહીવટી કર્મચારીઓના સંઘના સેમિનારમાં ખાસ યોજાયેલ સંગીત સંધ્યા કાર્યક્રમમાં પ્રજ્ઞાચક્ષુ બાળકોને લઈને જવાનું થયું હતું. કમનસીબે મારે બાળકોનો કાર્યક્રમ શરૂ થાય તે પહલા જ એક માઠા સમાચાર મળતા નીકળી જવું પડ્યું હતું. અમારા શિક્ષક ઋષિકેશભાઈ પંડ્યા અને રમેશભાઈ સાટિયાએ બાકીનો દોર સંભાળી લીધો હતો. સમગ્ર કાર્યક્રમમાં બંને શિક્ષકમિત્રોના નેતૃત્વ નીચે બાળકોએ લગભગ દસ–બાર કૄતિઓ પ્રસ્તુત કરી હતી. સુગમ સંગીત, ભજન અને ફીલ્મી ગીતો પ્રસ્તુત કરી સૌ કોઈને મંત્રમુગ્ધ કર્યા હતા જેને બહોળો પ્રતિસાદ મળ્યો હતો.